ভারতের দ্বিতীয় বৃহত্তম এবং পশ্চিমবঙ্গের প্রায় অর্ধেক আয়তন বিশিষ্ট কচ্ছ জেলার সদর শহর ভুজ। ষোলো শতকের মাঝামাঝি জাদেজা রাজপুত রাজা প্রথম খেঙ্গার্জির হাতে এ শহরের পত্তন এবং লখপত, কোটেশ্বর, জাখাউ, খান্ডভি প্রভৃতি সমুদ্র-বন্দরের মাধ্যমে বাণিজ্যে ভুজ তথা কচ্ছের সমৃদ্ধি। তবে খরা এবং ভূমিকম্পে বার বার বিধ্বস্ত হয়েছে সমগ্র অঞ্চল। তবু পর্যটনের কচ্ছ আজও উজ্জ্বল তার প্রকৃতি, ইতিহাস ও লোকসংস্কৃতির দৌলতে।